ЕджапIэхэм адыгэ лIыхъужьхэм я цIэхэр фIащ
ОНФ жылагъуэ зэщIэхъееныгъэм къыхилъхьауэ екIуэкI «ЛIыхъужьхэм я цIэхэр — школхэм» урысейпсо проектыр хуабжьу сэбэп хъуащ Сочэ къалэм, ТIуапсы щIыналъэм щыпсэу ди лъэпкъэгъухэм я дежкIи.
А Iуэхум ипкъ иткIэ, Краснодар щIыналъэм и курыт еджапIэ зыкъомым адыгэ лIыхъужьхэм я цIэхэр фIащыжащ. Псалъэм къыдэкIуэу жыпIэмэ, Сочэ къалэм и Лазаревскэ районым ит школ зыбжанэм Совет Союзым и ЛIыхъужьхэм я цIэхэр илъэс блэкIахэм фIащу ирагъэжьащ а Iуэхур. Абы щыгъуэм Калараш Дмитрий и цIэр фIащащ школ №80-м, 75-нэм хуагъэфэщащ Малышев Алексей и цIэр, №83-м — Языджан Давид, №99-м Тормахов Дмитрий сымэ. Абыхэм ящыщт Совет Союзым и ЛIыхъужь Ачмыжь Айдэмыр — абы и цIэр зэрехьэ 1976 гъэ пщIондэ илъэсибгъу еджапIэу КIыщмей Иным дэта, иджы курыт еджапIэ хъуа школым.
ТекIуэныгъэ Иныр илъэс 75-рэ щрикъум ирихьэлIэу иджыри еджапIэ зыбжанэм хуащIауэ щытащ апхуэдэ щIыхь. Абыхэм щылажьэхэмрэ жылагъуэмрэ я жэрдэмыр къалэ унафэщIхэм даIыгъри, фронтым Iута-хэм, тылым зи гуащIэ щемыблэжахэм, егъэджэныгъэ, щэнхабзэ, узыншагъэр хъумэнымкIэ IэнатIэхэм я лэжьакIуэхэм, творческэ, щIэныгъэ интеллигенцэм, жылагъуэ Iуэхухэм жыджэру хэтахэм я цIэхэр школхэм фIащащ.
Хы ФIыцIэ Iуфэм Iус адыгэхэр иригушхуэу я лъэпкъэгъу зыкъомым я цIэхэр иджы зэрахьэ Сочэ и школхэм. Апхуэдэу, Хьэжыкъуэ дэт 94-нэ курыт еджапIэм Тхьэгъуш Исмэхьил и цIэр зэрехьэ, Ачмыжь Хьисэ и цIэр фIащащ Махуэпс дэт 79-нэ школым, Хъущт Мэжид и цIэкIэ щытщ школ №93-р (Ашэ).
ТIуапсы щIыналъэм хиубыдэ жылэхэм дэт школищми зэрахьэ хы ФIыцIэ Iуфэм Iус адыгэхэм къахэкIа лIы щэджащэхэм я цIэхэр: Гергиевскэм дэт школми фIащащ Совет Союзым и ЛIыхъужь Тхьэгъуш Исмэхьил и цIэр, Агуй-Шапсыгъым и школым щIэныгъэ-селекционер цIэрыIуэ Тхьэгъуш Нухь и цIэр зэрехьэ, зауэмрэ лэжьыгъэмрэ я ветеран Щхьэлахъуэ Ахьмэд и цIэр хуагъэфэщащ Псыбей курыт школым.
Шыпш Даянэ.
